‘ซีมิโก้’ลดราคาขายหุ้นเพิ่มทุน
ประชุมผู้ถือหุ้น ZMICO ล่ม ไม่ครบองค์ประชุม ยอมหั่นราคาขาย แย้มทุนใหม่เงินหนา คอนเนกชันปึ้ก
29 ต.ค. 2565

ประชุมผู้ถือหุ้น ZMICO ล่ม ไม่ครบองค์ประชุม ยอมหั่นราคาขาย แย้มทุนใหม่เงินหนา คอนเนกชันปึ้ก 
เมื่อวันที่ 20 มิ.ย.ที่ผ่านมา บริษัทหลักทรัพย์ ซีมิโก้ (ZMICO) จัดประชุมวิสามัญผู้ถือหุ้นเพื่อพิจารณาอนุมัติการเพิ่มทุนเพื่อขายให้กับผู้ถือหุ้นเดิมจำนวน 511 ล้านหุ้น และขายให้กับนักลงทุนเฉพาะเจาะจง (พีพี) จำนวน 350 ล้าน แต่ไม่สามารถประชุมได้เนื่องจากมีผู้ถือหุ้นเข้าร่วมประชุมเพียง 29.48% ไม่ครบองค์ประชุม และมติเรื่องสำคัญจะต้องได้คะแนนเสียง 1 ใน 3 หรือ 33.34% 
นายชัยภัทร ศรีวิสารวาจา ประธานคณะกรรมการบริหาร และกรรมการผู้อำนวยการ บริษัทหลักทรัพย์ ซีมิโก้ เปิดเผยว่า บริษัทจะจัดการประชุมวิสามัญผู้ถือหุ้นครั้งถัดไปในวันที่ 12 ก.ค.นี้ และเมื่อค่ำวันที่ 20 มิ.ย.คณะกรรมการอนุมัติให้ลดราคาขายหุ้นเพิ่มทุนลงโดยขายให้ผู้ถือหุ้นเดิมลดจากเดิม 1.90 บาทเหลือ1.76 บาทและขายพีพีลดจาก 2 บาทเหลือ 1.85 บาท 
ทั้งนี้ จะขายผู้ถือหุ้นเดิมสัดส่วน 2 หุ้นเดิมต่อ 1 หุ้นเพิ่มทุน
นายชัยภัทร กล่าวว่า กลุ่มผู้ถือหุ้นใหม่ที่จะซื้อหุ้นเฉพาะเจาะจง 6 ราย ซึ่งมี 3 รายที่มีชื่อเสียง คือนายสุเทพ วงศ์วรเศรษฐ นายพิมล ศรีวิกรม์ นายประพันธ์ ภัทรประสิทธิ์ นอกจากจะใส่เงินเพิ่มทุนเข้ามาแล้ว ยังมาพร้อมกับการมีสายสัมพันธ์ที่ดี (คอนเนกชัน) และเหตุที่ขายให้กลุ่มทุนเหล่านี้เพราะความสนใจลงทุนใน ZMICO และทางบริษัทมีแผนลงทุนในกลุ่มประเทศอินโดจีนอย่างชัดเจนสอดคล้องกับแผนการลงทุนของกลุ่มเหล่านี้ 
ทั้งนี้ ซีมิโก้มีเครือข่ายการไปลงทุนในกลุ่มประเทศอินโดจีนมานาน โดยไปทำธุรกิจหลักทรัพย์ในเวียดนามมา 4 ปี ในลาว 3 ปี และอยู่ระหว่างการศึกษาในประเทศกัมพูชาและพม่าไว้ ขณะเดียวกันนายสุเทพก็มีความเชี่ยวชาญด้านธุรกิจเพราะทำงานในแวดวงการเงินมานาน